recursal/SuperWikiNEXT-32B huggingface dataset:
**עזרא וישניא** (נולד ב-1948) הוא חייל צה"ל שעוטר בעיטור העוז על לחימתו בקרב אום-כתף במלחמת ששת הימים. וישניא עוטר על כך ששכב על הגדר, על מנת שחבריו לגדוד יוכלו לעבור על גבו.

שירותו בצה"ל
------------

עזרא וישניא נולד בתל אביב בשנת 1948. וישניא התגייס לנח"ל ושירת כחניך צעיר בקורס המ"כים של הנח"ל (שמוקם אז בשבטה) בגדוד "שועלי הנגב".

### לחימתו בקרב אום-כתף

 ערך מורחב – **קרב אום-כתף**  

כשפרצה המלחמה, הגדוד של וישניא נשלח לכבוש חלק ממתחם התעלות באום כתף - נקודת מפתח הסמוכה לגבול עם מצרים – במטרה לפתוח את הכביש שעבר במרכז המתחם, ובכך לאפשר לכוחות השריון של צה"ל להתקדם על הכביש מערבה.

בליל ה-5 ביוני 1967, בכניסה לקרב התעלות באום-כתף, נמנה וישניא עם חוליית הפריצה של מחלקתו. בשעת הפריצה נפצע בשתי רגליו מ-6 כדורים במספר צרורות. על אף פצעיו הקשים, גרר את עצמו על גדר התיל, שכב על הגדר וצעק לעבר חבריו: "דירכו עלי ועברו". אנשי הפלוגה עברו עליו לתוך המתחם ורק לאחר מכן, נחבש ופונה.

מדובר בתרגולת צה"לית שהייתה קיימת עוד לפני מלחמת ששת הימים, על פיה, בעת פריצה ליעד מבוצר, פורץ הכוח התוקף את הגדרות המקיפות את היעד באמצעות בונגלור. במידה ואין בונגלור, או שהבונגלור לא מתפוצץ, על אחד מחיילי כוח הפריצה להישכב על הגדר ושאר החיילים אמורים לעבור על גבו ולדלג אל תוך המתחם.

על פועלו בקרב העניק לו הרמטכ"ל דוד אלעזר את עיטור העוז באפריל 1973.

לאחר המלחמה
-----------

לאחר המלחמה סבל מכאבים ברגליו. וישניא השתתף בראיונות בהם סיפר את סיפורו כלוחם. עזרא וישניא נשוי וגר בתל אביב.

פעולתו של וישניא בקרב הונצחה בפזמון "צל"ש" שכתבו עודד בצר (מילים) ודוד קריבושי (לחן) ובוצע על ידי צמד דרום באלבום הבכורה שלהם, "צמד דרום" (1968).

הביטוי לשכב על הגדר הפך נפוץ בעקבות מורשת הקרב שהותיר אחריו וישניא, בתחילה בצה"ל ולאחר מכן בכלל העברית החדשה.

ראו גם
------

* דוד שירזי

קישורים חיצוניים
----------------

* עזרה וישניא, באתר הגבורה
* גשר חי, באתר הנח"ל
* דף עיטור העוז, אתר הנח"ל
* שלמה מן, לשכב על הגדר, באתר "נעמוש", ‏3 בנובמבר 2016
* רב"ט עזרא וישניא:נתן גופו למעבר חבריו, מעריב, 30 באוקטובר 1967

הערות שוליים
------------

1. ↑  צעקתי למג"ד: "ששאר החיילים יעברו עליי וייכנסו פנימה!", באתר הגבורה, כתבה מ"במחנה, 13 בפברואר 2014, ב"אתר הגבורה"
2. ↑  חן קוטס­בר, נשכב על הגדר והחברים עברו / טוראי דוד שירזי ז"ל, באתר nrg‏, 24 באפריל 2001
3. ↑  הלוחמים עשו השלמת תחקיר בעצמם, באתר נעמוש/הרמה הסורית/מלחמת ששת הימים, 4 באוקטובר 2014
4. ↑  ראו למשל ערב ראיונות בבית ליסין, באתר הספרייה הלאומית

| **מעוטרי עיטור העוז במלחמת ששת הימים** |
| --- |
| **חזית הדרום** | שמואל אורן • ז'ק אלימלך • אהוד אלעד (נ) • יצחק דותן • ישראל הוברמן • חיים שטיין • עזרא וישניא • ישראל זולברג (נ) • יעקב חסדאי • יוסף טמיר • אורי ישראלי (נ) • מאיר כהן (נ) • יצחק לוי • שמואל ליבנוירט • רפאל כץ (נ) • אריה מאיר (נ) • אברהם מוניץ • זאב נתיב • דוד פלץ (נ) • חיים פניכל (נ) • שמאי קפלן (נ) |  |
| **ירושלים והשומרון** | זרח אפשטיין • שלמה אפשטיין (נ) • יגאל ארד • שלום דוד • אשר דר • יעקב חץ • צבי סדן • גיורא צחור • חיים רוסק (נ) • ישראל שינדלר |
| **חזית הצפון** | אפרים יצחקיאן (נ) |
| **חיל האוויר** | אריה בן-אור (נ) • אמנון גלעד • כוכב הס • בן-ציון זהר • יעקב מורגן • יהודה פרי |
| **חיל הים** | אברהם דרור |
שמאי בשבוע הספר, כיכר רבין, תל אביב
**רפאל שמאי** (באנגלית: **Refael Shamay**; נולד ב-13 באוגוסט 1965) הוא סופר וצייר ישראלי.

ביוגרפיה
--------

שמאי נולד בעיר בת-ים, גדל והתחנך באשדוד. בתחילת שנות ה-90 סיים את לימודיו במכללה הטכנולוגית בבאר שבע.

את ספרו הראשון "בני האור" החל לכתוב בשנת 2000, העבודה על הספר ערכה 11 שנים. הספר הראשון, "בני האור", יצא ב-2013 בהוצאת גוונים, הופיע ברשימת רבי המכר וזכה לביקורות מצוינות [דרוש מקור: לציון רב מכר וביקורות מצוינות] ולפרסומים בעיתונים. ד"ר לאה מזור, ראש חוג למקרא באוניברסיטה העברית פרסמה מאמר בבלוג שלה על הספר "בני האור" בשם: **תעלומת בני האור**.

שאר ספריו לא יצאו לאור, אך כולם תורגמו לאנגלית וכיום נמכרים באתר אמזון.

כיום שמאי מתגורר באשדוד עם אשתו אורנה ושלושת ילדיו.

ספריו
-----

* **בני האור** (2013)
* **צופן קדום** (2018)
* **מקום מסתור** (2020)
* **בית הזכוכית** (2021)
* **אל תספר לאיש** (2022)

קישורים חיצוניים
----------------

* האתר הרשמי של הספר "בני האור" (בעברית)
* הבלוג הרשמי של הסופר רפאל שמאי (בעברית)
* סרטונים רפאל שמאי, במיזם "סופרים קוראים" של המרכז לספריות וספרות בישראל
* רשימת הפרסומים של רפאל שמאי, בקטלוג הספרייה הלאומית

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007498605105171
* ISNI: 0000 0004 2055 9936
* LCCN: no2013126382
* VIAF: 305451894
* WorldCat: lccn-no2013126382

 |
**מיוריטיק** (**Ciobănesc Românesc Mioritic**) הוא אחד מגזעי כלב הבית.
השם נגזר מהמילה הרומנית "mioară" שמשמעה כבשה.

היסטוריה של הגזע
----------------

מקורו של כלב רועים מגזע מיוריטיק הוא בהרי הקרפטים שברומניה. שם משמשים הכלבים לשמירה על עדרי הצאן. המיוריטיק הוא גזע כלבים רומני עתיק יומין הנפוץ בעיקר באזורי סיביו ובראשוב. נראה כי מקורות הגזע הזה הם כלבים הדומים לרועה המיוריטיק שלוו את השבטים הטטרים והובאו על ידם לצפון הים השחור ומסביב לים הכספי, משם התפשט הגזע למולדובה ולרומניה. כיום, הכלב מאוד פופולרי ברומניה הן בשל מראהו המרשים והן בשל אומץ ליבו.

מבנה כללי והתנהגות
------------------

משקל המיוריטיק הוא 35 - 70 ק"ג. וגובהו 65 - 75 ס"מ.
פרוותו ארוכה וצפופה והיא עשויה להיות במגוון צבעים - לבן/ שחור או אפור, לבן/קרם.
כלבי רועים מיוריטיק הם בעלי חיים גדולים להפליא עם גוף מלבני ארוך ואתלטי.
כלב הרועים המיוריטיק נוטה להיות זהיר מטבעו בפוגשו אנשים לא מוכרים, מאחר שתפקידו להגן על עדרים מפני כל האיומים הפוטנציאליים אשר כוללים זאבים, שועלים ודובים.
המיוריטיק זקוק לפעילות ספורטיבית יומיומית של הליכה ארוכה.

ראו גם
------

* כלבי רועים
* כלב רועים בלגי
* כלב רועים אוסטרלי
* קבוצות הפדרציה הבינלאומית לכלבנות

קישורים חיצוניים
----------------

ויקישיתוף מדיה וקבצים בנושא **מיוריטיק** בוויקישיתוף
* ROMANIAN MIORITIC SHEPHERD DOG, באתר הפדרציה הבינלאומית לכלבנות (באנגלית)
**אלת הדמוקרטיה** (בסינית מפושטת: **民主女神**) הייתה פסל בגובה 10 מטר שהוצב בכיכר טיין-אן-מן (הנמצאת בבייג'ינג, סין) בעת אירועי כיכר טיין-אן-מן. פסל זה נבנה באמצעות קלקר ונייר גבס תוך ארבעה ימים בלבד מתחילת המהומות, בידי סטודנטים סינים מ"המרכז האקדמי לאמנויות היפות".

הסטודנטים החליטו לבנות את הפסל גדול ככל הניתן על-מנת שהממשלה לא תוכל להעבירו או לפרקו, ותישאר בידה רק האפשרות להרוס אותו באופן גלוי - דבר שיתפרש כצעד אנטי-דמוקרטי מובהק, או להשאיר את הפסל במקומו - אפשרות שהייתה בלתי סבירה.

הפסל היה דומה בצורתו ובמשמעות שניתנה לו לפסל החירות שבניו יורק, אף שלא הייתה זאת מטרתו ואף שניסו לעצבו באופן שונה על מנת שיהיה מקורי ושלא יתפרש כיותר מדי ליברלי ופרו-אמריקאי.

ב-30 במאי 1989 הוצב הפסל בכיכר טיין-אן-מן כאשר מבטה של הדמות היה מופנה לעבר תמונתו של מאו דזה-דונג, התלויה דרך קבע מעל שער טיין-א-מן של העיר האסורה, שמצפון לכיכר. הדבר סימל מרידה בשלטון הקומוניסטי הסיני, שמאו דזה-דונג היה ממייסדיו ומשליטיו החשובים והרודניים ביותר.

צבא השחרור העממי הרס את הפסל במהלך דיכוי ההפגנות ב-4 ביוני.

דגמים של הפסל
-------------

מספר דגמים של הפסל הוקמו על מנת להנציח את אירועי הכיכר בשנת 1989.
ביניהם:

* פסל שהוצב במהלך הפגנות שקטות של עשרות אלפי איש בפארק ויקטוריה שבהונג קונג ב-4 ביוני 1996.
* פסל ברונזה שבנייתו החלה ב-1989 והסתיימה ב-1994, שהוצב ברובע הסיני שבסן פרנסיסקו.
* פסל מוקטן, מצופה זהב, באולם הכניסה של אוניברסיטת יורק שבטורונטו, קנדה.
* האנדרטה לזכר קורבנות הקומוניזם בוושינגטון.
* עותק פיברגלס של אמן לא ידוע הוקם באוניברסיטת קלגרי בשנת 1995, והנציח את הסטודנטים שמתו בהתקוממות שש שנים קודם לכן.

קישורים חיצוניים
----------------

ויקישיתוף מדיה וקבצים בנושא **אלת הדמוקרטיה** בוויקישיתוף
**חואדין** (ברומנית: **Huedin**, בהונגרית: **Bánffyhunyad**, ביידיש: **הוּנְיַאד**) היא עיירה במחוז קלוז' בטרנסילבניה שברומניה.

חואדין ממוקמת בקצה הצפוני של הרי אפוסני (אנ') והיא ידועה ביוזמות התיירות האקולוגית שלה.

אוכלוסייה
---------

לפי נתוני מפקד האוכלוסין של שנת 2011 אוכלוסיית העיירה מנתה 9,346 אנשים, מתוכם 59.32% רומנים אתניים, 28.88% הונגרים אתניים ו-11.45% צוענים.

היסטוריה
--------

חואדין נוסדה בימי הביניים. משנת 1330 עד 1848, בעלי העיירה היו משפחת באנפי (ומהם נלקח השם ההונגרי של העיירה Bánffyhunyad). העיירה הייתה חלק מממלכת הונגריה. בשנת 1526, חואדין הפכה לחלק מנסיכות טרנסילבניה ועד 1867 הייתה חלק מהדוכסות הגדולה של טרנסילבניה.

ב-1910 מנתה אוכלוסיית העיירה 5,194 תושבים, מתוכם 90.5% דיברו הונגרית. באותה תקופה, 57.5% היו קלוויניסטים, 20.7% יהודים ו-10% קתולים. מ-1918 עד 1940 הייתה העיירה חלק מרומניה. מ-1940 עד 1944, זה שוב היה חלק מהונגריה, בשל תכתיב וינה. בעיירה נמצאת כנסייה רפורמית גותית מהמאה ה-13.

קהילה יהודית
------------

יהודים החלו להתיישב בעיר במהלך המחצית הראשונה של המאה ה-19. באותה תקופה זה היה חלק של האימפריה האוסטרו-הונגרית. בשנת 1877 התגוררו בעיירה 243 יהודים עד שבשנת 1910 גדל מספרם ל-1,073 שהיוו כ-22% מהאוכלוסייה הכללית. לאחר סיפוח טרנסילבניה לרומניה בעקבות תוצאות של מלחמת העולם הראשונה, עמדה האוכלוסייה היהודית על 260 בשנת 1920 בעוד במפקד 1930 נרשם 960 תושבים יהודים בחואדין.

הקהילה פתחה את בית הכנסת הראשון שלה בשנת 1852. 

באוגוסט 1940 צפון טרנסילבניה סופחה להונגריה. המדיניות האנטישמית של ממשלת הונגריה יושמה מיד. ישיבה שהוקמה על ידי אברהם מאיר איזראעל נסגרה תוך זמן קצר לאחר הקמתה. יהודי חואדין נעצרו על ידי המשטרה ההונגרית ב-3 במאי 1944 והוחזקו בבית הכנסת המקומי, שם עונו ועברו חיפושי גוף משפילים כדי לגלות היכן החביאו את הזהב ודברי הערך האחרים שלהם. לאחר מספר ימים הם הועברו לגטו קלוז', ומשם גורשו למחנה הריכוז אושוויץ במאי-יוני 1944.

לאחר מלחמת העולם השנייה חזרו כמה מניצולי השואה לחואדין. בשנת 1947 מנתה האוכלוסייה היהודית 345 נפשות. בשנים שלאחר מכן רובם עזבו את העיר. היהודים הנותרים היו מאורגנים בקהילה מקומית, חברה בפדרציה של הקהילות היהודיות של רומניה.

בשנת 2014 חי בחואדין רק יהודי אחד.

תמונות
------

* חואדיןחואדין
* חואדיןחואדין
* כנסייה בחואדיןכנסייה בחואדין
* אנדרטה לזכר יהודי העיירה שנרצחו בשואהאנדרטה לזכר יהודי העיירה שנרצחו בשואה

קישורים חיצוניים
----------------

ויקישיתוף מדיה וקבצים בנושא **חואדין** בוויקישיתוף
* 

* אתר האינטרנט הרשמי של חואדין
* מרכז העסקים של חואדין (ברומנית)
* היסטוריה של הקהילה היהודית

הערות שוליים
------------



|  |  |
| --- | --- |
| בקרת זהויות עריכת הנתון בוויקינתונים | 
* GND: 4402489-7
* NKC: ge1098970
* VIAF: 126806051
* WorldCat (עם VIAF): 126806051

 |
**הרב משה תורג'מן** (נודע גם בכינוי באבא סִי, או באבא סִי בן יוסף) (התרי"ז - כ"ח טבת התרצ"ז) היה רב, פוסק ודיין, שימש כראש ישיבת תפילאלת, והיה למורו ורבו של באבא סאלי.

ביוגרפיה
--------

נולד בשנת ה'תרי"ז לערך, במחוז תפילאלת שבמרוקו, לרבי יוסף תורג'מן ולאמו עזיזה.

גדל יחד עם אחיו רבי מכלוף, רבי דוד, רבי יחייא ורבי ישראל, ואחותו פרחה שנישאה לרבי דוד כלפון. בני המשפחה גדלו בעניות ובדחקות, אך למרות זאת אביהם שדלם להגות בתורה בכל זמן פנוי.

רבי משה נחשב למתמיד גדול בתורה ופרש מכל ענייני העולם הזה. הקפיד מאוד על שמירת עיניו ועל קדושת מחשבותיו ודבקותו בתורה.

כאשר הוריו חפשו להשיאו ביקש מהם שלא יתנו עיניהם ביופי, היות שהוא יכול לדור גם עם המכוערת בנשים, ובלבד שתהא צדקת ויראת שמיים. לבסוף נישא לחנינה, בתם של יוסף ופרחה אליחאני, שנחשבה לצדקת גדולה וכונתה בפי תלמידיו וצאצאיו "לָלָה חנונה".

לימים התמנה לראש ישיבת תפילאלת "אביר יעקב" שנוסדה על ידי הגה"צ רבי יעקב אבוחצירא.

ידוע כי ערך במשך שש שנים יחד עם רבי אליהו הכהן ורבי דוד אבוחצירא ["באבא דו"] את תיקון "תשובת הקנה". בהמשך ימיו חלה בעיניו והתעוור.

רבי משה תורג'מן נפטר בכ"ח בטבת ה'תרצ"ז, ונטמן בתפילאלת.

באבא סאלי החשיבו למורו ורבו, וכינוהו "איש אלוקים". ביום פטירתו הכריז באבא סאלי על ביטול מלאכה, ישב עליו שבעה ונהג מנהגי אבלות במשך שנה.

### צאצאיו

לרבי משה נולדו מאשתו חנונה ארבע בנות:

* עדה (מסעודה) נישאה לרב יצחק שטרית
* עישה, נישאה לרבי יחיא אבוקראט
* רוחמה, נישאה לרבי יוסף אילוז
* שמחה, נשאה לרבי יעקב שטרית

### מתלמידיו

* רבי ישראל אביחצירא (באבא סאלי)
* רבי דוד אבוחצירא

הערות שוליים
------------

1. 1 2  בבא סי, באתר מיי צדיק
2. ↑  רבי משה תורג'מן, באתר אהלי צדיקים
3. ↑  **מאירים את העולם**, ירושלים: מכון אור לישרים, ה'תשפ"א
4. ↑  חנוך ריגל, **מעשה ניסים**, ה'תשס"ב
**ג'ון דייוויד פודסטה** (באנגלית: **John David Podesta**; נולד ב-8 בינואר 1949) הוא יועץ פוליטי אמריקאי שכיהן כראש סגל הבית הלבן תחת הנשיא ביל קלינטון בין השנים 1998–2001, כיועץ לנשיא ברק אובמה בין ינואר 2014 לפברואר 2015 וכיושב ראש קמפיין הבחירות לנשיאות של הילרי קלינטון ב-2016.

פודסטה הקים את "המרכז לקדמה אמריקאית" (Center for American Progress), מכון מחקר המקדם מדיניות ציבורית בעלת גוון פוליטי שמאלי, הממוקם בוושינגטון די. סי. בנוסף הוא פרופסור עמית למשפטים באוניברסיטת ג'ורג'טאון.

ביוגרפיה
--------

פודסטה נולד בשיקגו, אילינוי, שם גדל ובילה את נעוריו. אימו היא ממוצא יווני ואביו ממוצא איטלקי. הוא גודל כקתולי. בשנת 1967 סיים את לימודיו בתיכון, ובשנת 1971 סיים את לימודיו ב-Knox College, מכללה בצפון-מערב אילינוי. למד משפטים באוניברסיטת ג'ורג'טאון וסיים עם תואר ראשון ב-1976. לאחר מכן החל לעבוד כעורך דין במחלקה למשאבי קרקע וטבע במחלקת המשפטים של ארצות הברית, וכן כעוזר לדירקטור בסוכנות הממשלתית "ACTION". בשנת 1972 עבד בקמפיין של המועמד הדמוקרטי לנשיאות, ג'ורג' מקגוורן, אשר הסתיים בכישלון בבחירות.

פודסטה החזיק בתפקידים בקפיטול היל שבוושינגטון די. סי. בהם ייעוץ לסנאטור טום דאשל, לוועדת החקלאות שבסנאט, לתת-ועדה המשפטית לפטנטים, זכויות וסימנים מסחריים, לביטחון וטרור, ורפורמה רגולטורית, וכן ייעוץ לוועדה המשפטית. בשנת 1988 הקים יחד עם אחיו טוני את החברה "Podesta Associates" בע"מ, חברה המבוססת בוושינגטון הבירה שעוסקת ביחסי ציבור וביחסים ממשלתיים. כעת החברה נקראת "Podesta Group", והיא מקורבת למפלגה הדמוקרטית ועם ממשלו של הנשיא ברק אובמה, וכן מחוזרת על ידי חברות רבות כגון וול-מארט, BP ולוקהיד מרטין.

בשנות כהונתו של הנשיא ביל קלינטון כיהן בתפקידים בכירים בבית הלבן. בשנים 1993–1995 הוא שימש כעוזר וכיועץ מדיני ותקשורתי לנשיא, וכן כמזכיר בבית הלבן. לאחר בחירתו המחודשת של קלינטון, שימש כסגן ראש סגל הבית הלבן מינואר 1997 ועד לאוקטובר 1998, כאשר נהפך לראש הסגל של הבית הלבן, תפקיד אותו מילא עד לסוף כהונתו של הנשיא בינואר 2001. ב-2011 עזב את המרכז לקדמה אמריקאית והוחלף בנירה טנדן.

במרוץ לנשיאות ארצות הברית 2016, שימש כיו״ר קמפיין הבחירות של הילרי קלינטון.

ב-19 במרץ 2016 פרצה רוסיה לחשבון המייל של פודסטה, והאתר ויקיליקס הדליף עשרות אלפי תכתובות אימייל בין פודסטה ליועציה הפוליטיים של הילרי קלינטון. המיוחד באותן תכתובות הוא שלטענת תומכי תאוריית הקשר פיצה גייט, הן הכילו שמות קוד לסחר בילדים.

כיום משמש גם כיועץ לגופים ואנשים פרטיים. הוא נשוי למרי, משפטנית מוושינגטון די. סי. ולזוג שלושה ילדים.

קישורים חיצוניים
----------------

ויקישיתוף מדיה וקבצים בנושא **ג'ון פודסטה** בוויקישיתוף
* ג'ון פודסטה, ברשת החברתית אקס (טוויטר)
* ג'ון פודסטה, ברשת החברתית LinkedIn
* פרופיל באתר הפקולטה למשפטים של אוניברסיטת ג'ורג'טאון
* קורות חייו באתר UFO

הערות שוליים
------------

1. ↑  John Podesta to leave White House post in February, Politico, 13 January 2015
2. ↑  יוסי הטוני, ‏איך נפרצה תיבת המייל הפרטית של יו"ר קמפיין הבחירות של קלינטון?, באתר "אנשים ומחשבים", 1 בנובמבר 2016

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb15785155g (data)
* GND: 143503073
* ISNI: 0000 0001 1445 0254
* LCCN: no93030669
* NARA: 10574053
* NLK: KAC201003636
* SUDOC: 088459489
* VIAF: 56944415
* WorldCat: lccn-no93030669

 |
**הירם רודס רבלס**, (**Hiram Rhodes Revels** ‏ 27 בספטמבר 1827 - 16 בינואר 1901) היה הסנטור האפרו-אמריקאי הראשון שכיהן בסנאט של ארצות הברית והאפרו-אמריקאי הראשון שכיהן בקונגרס של ארצות הברית.

ביוגרפיה
--------

רבלס היה רפובליקני ממדינת מיסיסיפי. נולד כשחור חופשי, בפאייטוויל שבצפון קרולינה, לאב חופשי שהיה צאצא לאב מעורב ולאם לבנה ממוצא סקוטי ומכאן שהיה במוצאו אפרו-אמריקאי חלקי בלבד.

אביו היה מטיף בפטיסטי. לאחר סיום בית ספר יסודי ב-1838 עבר להתגורר אצל אחיו עבד שנים מספר כספר וב-1844, עבר צפונה כדי להשלים את לימודי הדת. הוסמך ככומר בשנת 1845 בכנסייה "האפריקנית אפיסקופלית-מתודיסטית".

בשנות ה-50 של המאה ה-19, נישא לפיבי א באס, אישה שחורה חופשית מאוהיו, נולדו להם שש בנות.

עם פרוץ מלחמת האזרחים סייע בגיוס שני גדודים של חיילים אפרו-אמריקנים במרילנד; בשנת 1862, כאשר חיילים שחורים הורשו להילחם, שימש כומר עבור גדוד חיילים שחורים. בשנת 1863 הקים בית ספר לעבדים משוחררים בסנט לואיס. משנת 1866 שימש במישרה קבועה ככומר במיסיסיפי.

בתקופת השיקום נבחר כנציג אזור אדמס לסנט של מדינת מיסיסיפי. הוא נבחר (ברוב של 81 נגד 15) לייצג את מיסיסיפי כאחד משני נציגיה של המדינה בסנט של ארצות הברית.

בחירתו לוותה בהתנגדות מצד נציגי המפלגה הדמוקרטית הדרומית. לטענתם כל האפרו-אמריקאים לא נחשבו כאזרחי ארצות הברית לפני התיקון ה-14 לחוקת ארצות הברית. הבחירות נערכו בשנת 1868, החוקה דרשה כי סנטור חייב להיות אזרח המדינה 9 שנים לפחות לפני שנת היבחרו, לפיכך הם טענו כי רבלס הוא אזרח רק מתאריך כניסת התיקון לתוקף – כלומר שנתיים בלבד.

לטענת רבלס ותומכיו התיקון ה-14 התייחס רק לשחורים בעלי דם אפריקני, לעומת זאת, רבלס, בשל מוצאם של הוריו, הוא בעל "דם מעורב" ולכן היה אזרח ארצות הברית מיום הוולדו. הטיעון התקבל, ורבלס התמנה לסנט של ארצות הברית (ברוב של 48 כנגד 8).

קישורים חיצוניים
----------------

ויקישיתוף מדיה וקבצים בנושא **הירם רודס רבלס** בוויקישיתוף
* הירם רודס רבלס באתר המדריך הביוגרפי של הקונגרס של ארצות הברית (באנגלית)
* הירם רודס רבלס, באתר "Find a Grave" (באנגלית)
* הירם רודס רבלס, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* ISNI: 0000 0000 2181 1989
* LCCN: n81024766
* SNAC: w6p27rz1
* US Congress: R000166
* VIAF: 67780143
* WorldCat: lccn-n81024766

 |
**שארל מישל** (בצרפתית: **Charles Michel**; נולד ב-21 בדצמבר 1975) הוא מדינאי בלגי, שכיהן כראש ממשלת בלגיה בשנים 2014–2019 ומשמש כנשיא המועצה האירופית מאז ה-1 בדצמבר 2019. מפברואר 2011 כיהן כראש מפלגת התנועה הרפורמיסטית עד להיותו ראש הממשלה. מישל היה ראש הממשלה הצעיר ביותר בתולדותיה של בלגיה.

ביוגרפיה
--------

שארל מישל נולד בנאמור שבבלגיה. הוא בנו של שר לשעבר בלגי של ועדת חוץ והנציב האירופי לואי מישל.

בגיל 16 הצטרף לליברלים הצעירים. בשנת 1998 למד משפטים באוניברסיטה החופשית של בריסל (ULB) ובאוניברסיטת אמסטרדם ונהיה לעורך דין.

כשהיה בן 18 הפך לחבר מועצה בעיר יודואן (Jodoigne) (אנ'). בשנת 1999 נבחר ללשכת הנבחרים הפדרלית שם הפך לשר כשהוא בן 25 בלבד, השר הצעיר ביותר שהיה עד כה בבלגיה. הוא זכה בבחירות לרשויות המקומיות בשנת 2006 והפך לראש העיר. בשנת 2007 נבחר להיות שר בשנית בממשלתו השלישית של גי פרהופשטט (אנ').

לאחר הבחירות בשנת 2014 הוקמה קואליציה המאחדת ארבע מפלגות שבראשם עומדת מפלגת הנוצרים-הדמוקרטים והפלמית. כל המפלגות בקואליציה העמידו לראשות הממשלה את מישל וב-11 באוקטובר, לאחר חודשים של משא מתן הוא הושבע לראש הממשלה ה-38 של בלגיה.

לקראת סוף שנת 2014 החל בשורה של צעדי צנע כדי להקטין את הגירעון, מה שגרם לירידה בפופולריות שלו, שהגיעה לשיא עם שביתה לאומית כללית ב-15 בדצמבר. כמו כן 4 נשים מהתנועה הפמיניסטית "הלילית" הטיחו על מישל באמצע מסיבת עיתונאים המכריזה על הצעדים הכלכליים מיונז וצ'יפס.

מישל ביקר בישראל בפברואר 2017. במהלך הביקור בחר לפגוש את מנכ"ל בצלם ומייסד שוברים שתיקה, צעד שזכה לביקורת מפי ראש ממשלת ישראל בנימין נתניהו.

במהלך חודש דצמבר 2018, התפרקה הממשלה בעקבות התפטרותה של מפלגת NVA מן הקואליציה, כתגובת נגד לתמיכתו ביוזמת האו"ם בנושא הגירה. בהמשך קיבל מישל שוב את המנדט ממלך בלגיה להקים ממשלה, והצליח להקים ממשלה צרה, המכונה ממשלת מישל 2 (בהולנדית: regering-Michel II). הממשלה היא הצרה ביותר מאז ממשלת 1940-1944 שאז התקיימה הממשלה בלונדון עקב הכיבוש הגרמני.

בבחירות שהתקיימו במאי 2019 נחלשה מפלגתו, אך הוא נותר ראש ממשלה עד להקמה של קואליציה קבועה חדשה. ביולי 2019 הוא נבחר לנשיא המועצה האירופית. בעקבות המינוי שייכנס לתוקף בחודש דצמבר, בסוף אוקטובר מונתה סופי וילמס, חברת מפלגתו ושרה בממשלתו של מישל, למחליפתו בראשות הממשלה הזמנית.

קישורים חיצוניים
----------------

ויקישיתוף מדיה וקבצים בנושא **שארל מישל** בוויקישיתוף
* אתר האינטרנט הרשמי של שארל מישל (באנגלית, בהולנדית, בצרפתית ובגרמנית)
* שארל מישל, ברשת החברתית פייסבוק

* שארל מישל, ברשת החברתית אקס (טוויטר)

* שארל מישל, ברשת החברתית אינסטגרם

* שארל מישל, סרטונים בערוץ היוטיוב

הערות שוליים
------------

1. ↑  "European Council appoints new EU leaders". *אתר המועצה האירופית*. 2 ביולי 2019. נבדק ב-29 באוקטובר 2019. `{{cite web}}`:  (עזרה)
2. ↑  סוכנויות הידיעות‏, בלגיה: אישה מונתה לתפקיד ראש הממשלה לראשונה אי-פעם, באתר וואלה!‏, 29 באוקטובר 2019

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb14567697c (data)
* GND: 1105873587
* ISNI: 0000 0000 0314 2363
* LCCN: no2016067616
* SUDOC: 159708095
* VIAF: 27309063
* WorldCat: lccn-no2016067616

 |
**ואן טיים** (באנגלית: **1Time**) הייתה חברת תעופה זולה דרום אפריקאית.
בסיסה הראשי של החברה שכן בנמל התעופה הבינלאומי או.אר טאמבו ביוהנסבורג. לחברה היו בסיסי תעופה משניים בנמל התעופה הבינלאומי קייפטאון, נמל התעופה איסט לונדון הנמצא באזור הכף המזרחי ונמל התעופה הבינלאומי קינג ש'חה בדרבן. על פי אתר החברה, החברה נבחרה לחברת התעופה הזולה הטובה ביותר באפריקה 3 שנים ברציפות.
סיסמאת החברה הייתה: More Nice Less Price.

היסטוריה
--------

פרק זה לוקה בחסר. אנא תרמו לוויקיפדיה והשלימו אותו. ייתכן שתמצאו פירוט בדף השיחה. 
החברה נוסדה בשנת 2003 על ידי חברת האם 1time Holdings.
החברה החלה למכור כרטיסים בינואר 2004 והחלה הפעלת קו נוסעים ראשון ב 25 בפברואר 2004. החברה הפעילה 3 טיסות יומיות בין נמל התעופה הבינלאומי או.אר טאמבו ביוהנסבורג לבין נמל התעופה הבינלאומי קייפטאון שבקייפטאון.

בנובמבר 2012 חברת התעופה פשטה רגל והפסיקה את פעילותה. למרות היוזמות השונות, כולל יוזמות המפרק, הפעילות נותרה מושעית.

יעדי החברה
----------

החברה הפעילה טיסות פנים ברחבי דרום אפריקה כמו כן, החברה הפעילה טיסות לנמל התעופה ליוינגסטון בזמביה, לנמל התעופה הבינלאומי מפוטו במוזמביק, ולנמל התעופה הבינלאומי זנזיבר בטנזניה.

צי המטוסים
----------


**צי 1Time (נכון ל-6 ביוני 2012)**| מטוס | בשירות | באחסנה | נוסעים | הערות |
| --- | --- | --- | --- | --- |
| מקדונל דאגלס MD-82 | 3 | 0 | 157 |  |
| מקדונל דאגלס MD-83 | 5 | 0 | 157 |  |
| מקדונל דאגלס MD-87 | 3 | 0 | 132 |  |
| **סה"כ** | **11** | **0** |  |  |

גילם הממוצע של צי המטוסים עמד על 24.5 שנים.

קישורים חיצוניים
----------------

ויקישיתוף מדיה וקבצים בנושא **1Time** בוויקישיתוף
* מדיה וקבצים בנושא 1Time באתר Airliners.net
* אתר החברה

הערות שוליים
------------

1. ↑  "Hundreds stranded as 1time cans flights". *Fin24*. נבדק ב-2018-08-04.
2. ↑  צי החברה באתר planespotters.net
**Autodesk** (**אוטודסק**) הוא תאגיד אמריקני המייצר תוכנות בהן נעשה שימוש בתעשיות האדריכלות, ההנדסה, הבנייה, הייצור, התקשורת והבידור.

מטה החברה ממוקם בעיר סן רפאל שבקליפורניה. לחברה ישנם מרכזי פיתוח במקומות נוספים ברחבי העולם, ביניהם מרכז מחקר ופיתוח בישראל הממוקם במגדל רוטשילד 22.

היסטוריה
--------

החברה נוסדה ב-1982 על ידי ג'ון ווקר ו-12 מייסדים נוספים אשר יצרו בשיתוף פעולה את אחת הגרסאות הראשונות של התוכנה אוטוקאד, תוכנת CAD (תכנון בעזרת מחשב) המשמשת אדריכלים, מהנדסים ומעצבי בניין לצורך יצירת סקיצות ראשוניות, עיצוב, ומידול מבנים. התוכנות אותן ייצרה החברה לאורך השנים משמשות אנשי מקצוע בתחומים רבים. בין היתר השתמשו בה לצורך תכנון מבנה מגדל החירות ובתהליך תכנון המכוניות החשמליות של טסלה.

התאגיד ידוע במיוחד בזכות תוכנת אוטוקאד, אך לאורך השנים פיתח בנוסף לכך מגוון רחב של תוכנות לתכנון, הנדסה ובידור, כמו גם שורה של תוכנות לשוק הצרכנים, בהן Sketchbook, Homestyler, ו-Pixlr. תוכנות אוטודסק לעיצוב אב-טיפוסים, בהן Inventor, ו-Autodesk Product Design Suite, משמשות את תעשיית הייצור לצפייה, סימולציה וניתוח ביצועים תוך שימוש במודל דיגיטלי. תוכנת Revit עבור BIM מאפשרת למשתמשים לחקור את התכנון, הבנייה והניהול של בניין לפני בנייתו.

מחלקת הבידור והמדיה של אוטודסק מתמחה בפיתוח תוכנות ליצירת אפקטים חזותיים, תוכנות לעריכת אנימציות, פיתוח משחקי וידאו, ועיצוב להדמיה. אוטודסק מאיה היא תוכנת אנימציית תלת-מימד המשמשת את תעשיית הסרטים ומשחקי המחשב.

רכישות בישראל
-------------

ב-2009 רכשה את חברת הסטארט-אפ ויז'ואל טאו שייסד יונתן סרוסי ושהפך מאז למרכז המחקר והפיתוח שלה בישראל.
ב-2012 רכשה את Imagine Web שעסקה בפיתוח האפליקציה CMyCasa.
ב-2013 אוטודסק רכשה את For-Each חברת שירותי פיתוח אפליקציות למובייל.
ב-2014 רכשה את חברת PurpleBit העוסקת בתחום מחשוב ענן ופיתוח אפליקציות ווב.

המרכז של אוטודסק בישראל עוסק בעיקר בפיתוח תוכנות בתחום האינטרנט והמובייל ובתחום הדפוס בתלת מימד.

תוכנות בולטות המיוצרות על ידי אוטודסק
-------------------------------------

|  |  |
| --- | --- |
| * AutoCAD
* Autodesk 3ds Max
* Autodesk Maya
* Revit
* Fusion 360
 | * A360
* Inventor
* Navisworks (אורכב 20.11.2019 בארכיון Wayback Machine)
* BIM 360
* 123d catch
 |

קישורים חיצוניים
----------------

ויקישיתוף מדיה וקבצים בנושא **Autodesk** בוויקישיתוף
* אתר האינטרנט הרשמי של Autodesk
* אוטודסק ישראל
* Autodesk, ברשת החברתית אקס (טוויטר)
* מידע עסקי על חברת Autodesk באתרים
* Autodesk, בגוגל פיננסים

הערות שוליים
------------

1. ↑  aecmag.com
2. ↑  Tesla shows off sedan at Autodesk gallery - San Francisco Business Times

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007321364005171
* BnF: cb166529737 (data)
* ISNI: 0000 0004 0543 7148
* SUDOC: 242241484
* VIAF: 151770271
* WorldCat (עם VIAF): 151770271

 |
סמלילה הקודם של סידיאי
**CDI בע"מ** היא חברה תעשייתית המייצרת תקליטורי CD ו-DVD ועוסקת בתחומים משיקים כהגנה מפני העתקה והפצת מוצרי מיקרוסופט. 

החברה הוקמה בשנת 1987 כמפעל לייצור תקליטורים בכרמיאל, הראשון בישראל ומהראשונים בעולם. החברה הוקמה על ידי משפחת אשכנזי והלל אשכנזי היה היו"ר הפעיל שלה. בשנת 1993 הונפקה החברה בבורסה של תל אביב. כעבור עשור, ב-2003, שבה החברה להיות פרטית. לחברה מפעל בכרמיאל וכן שותפות במפעלים לייצור תקליטורים בניו יורק ובפלורידה.

תהליכי ייצור
------------

כשהחלה לפעול בסוף 1987, הייתה CDI החברה הראשונה בעולם שייצרה תקליטורים בקו יצור אוטומטי. הקו כלל את הזרקת חומר הגלם, תהליכי הציפוי, הדפסת התווית על גבי התקליטור ובקרת איכות לכל מוצר על קו הייצור. עד אז, כל התקליטורים בעולם יוצרו במודולים נפרדים, כשכל תהליך נעשה במכונה נפרדת וכל המכונות נמצאות בתוך חדר נקי גדול.

תהליך הייצור במפעל מתחיל בשלב המאסטרינג בו יוצרים תבנית ממנה ישועתקו התקליטורים בהזרקת פלסטיק. במקביל, מבוצע תהליך קדם דפוס והכנת רשתות להדפסה בשיטת דפוס משי של התמונה שתופיע על גבי התקליטור. לאחר מכן מבוצעים תהליכי הייצור עצמם בשני מסלולים – CD או DVD: הזרקה, ציפוי, בקרת איכות, הדפסה ואריזה. ייצור תקליטור בשיטה זו שונה מתהליך צריבת תקליטורים ביתי על גבי CD-R או DVD-R (אשר לרוב מיוצרים במזרח אסיה). שכפול תקליטורים בהליך התעשייתי (replication) נעשה על פי הזמנה והקלטה מראש. התוכן מוטבע על התקליטור ברגע שצורתו מעוצבת מגרגרי פוליקרבונט, וכך מופק תוצר איכותי יותר שיישמר זמן רב יותר.

עיסוקים נוספים
--------------

בנוסף לייצור תקליטורים, עם רכישת "וקטור הנדסה" ב-2007, הפכה CDI ליצרן מורשה (AR – Authorized Replicator) של מוצרי מיקרוסופט העולמית. 

סידיאי מקדמת נושאים הקשורים לתחום עיסוקה העיקרי באמצעות מספר חברות בנות העוסקות בדפוס דיגיטלי, הגנה על זכויות יוצרים ומניעת העתקות, ביניהן חברת הקסאלוק.

קישורים חיצוניים
----------------

* סידיאי - אתר החברה

* וקטור הנדסה - אתר החברה

* הקסאלוק - חברה בת של CDI העוסקת בהגנה מפני העתקה
**CNR** היא חברת תקליטים, וידאו ואודיו הולנדית. היא נוסדה בשנת 1937 בשם **CNR רקורדס** בידי קורנליס ניקולאס רוד, שעשה את הונו כיצרן של אהילים וגופי תאורה אחרים.

רקע
---

רוד ראה בחברת התקליטים שלו רק תחביב, אבל דברים השתנו לטובה בתחילת שנות ה-50 של המאה ה-20 כאשר CNR רכשה זכויות הפצה ושיווק עבור כמה חברות תקליטים זרות שהתמחו במוזיקת פופ ומוזיקה קלאסית. בהמשך לכך, פעל והחתים אמנים מקומיים על חוזי הקלטות. אחת ההצלחות הגדולות הראשונות של CNR הייתה החתמת הזמר ההולנדי גרט טימרמן, שהפך לאחד מהאמנים הנמכרים ביותר בהולנד מסוף שנות ה-50. בשנות ה-60 של המאה ה-20, CNR זכתה לאחת מהצלחותיה הגדולות ביותר כאשר אמנים כמו טריו הלניק, גרט טימרמן (שהיה גם חלק מצמד, Gert & Hermien) והיינצ'ה, זמרת הולנדית חתמו על חוזה הקלטות במסגרת החברה. מיליוני עותקים מתקליטיהם נמכרו ברחבי אירופה.

באפריל 1999 יצא האלבום *Free* של הזמרת-יוצרת הישראלית דנה אינטרנשיונל בהוצאת CNR מיוזיק.

קישורים חיצוניים
----------------

* 

* אתר האינטרנט הרשמי של CNR מיוזיק

ויקישיתוף מדיה וקבצים בנושא **CNR מיוזיק** בוויקישיתוף

הערות שוליים
------------

1. 1 2 3  CTM, CTM (ב־)
2. ↑  *Dana International - Free* (באנגלית), 1999, נבדק ב-2023-07-26

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz: acc95c07-efda-49f6-a05d-98e220e2f0ae

 |
**אנדרה שמברי** (במלטזית: André Schembri; ‏‏נולד ב־27 במאי 1986) הוא כדורגלן עבר מלטזי ששיחק בעמדת החלוץ.

קריירה
------

שמברי התחיל את הקריירה שלו בפאולה היברניאנס. בעונת 2002/2003 עלה לקבוצה הבוגרת ושיחק ב-7 משחקים אך לא כבש. עונה לאחר מכן, שמברי הפך לשחקן הרכב ראשון וסיים את העונה עם 5 שערים ב-26 הופעות ועזר לקבוצה לסיים את העונה במקום השלישי. בינואר 2005 חתם במרסשלוק. עד לסיום העונה כבש שני שערים ב-8 משחקים. עונה לאחר מכן רשם מאזן מדהים של 11 שערים ב-19 הופעות וזכה עם המועדון באליפות הראשונה בתולדותיו.

בקיץ 2007 משך את עיניהם של קבוצות רבות, בסופו של דבר הושאל לאיינטרכט בראונשוויג הגרמנית עד לסיום העונה. את העונה הוא סיים עם 9 שערים ב-29 משחקים והעפיל עם הקבוצה לבונדסליגה השלישית. ב-30 ביוני 2008 הושאל לקרל צייס יינה. ב-26 ביולי 2008 ערך את הופעת הבכורה שלו במועדון. את העונה סיים בצורה מאכזבת כאשר הבקיע רק 4 שערים ב-32 הופעות.

ב-19 ביוני 2009 חתם באוסטריה קרנטן האוסטרית. ב-15 בפברואר 2010 עזב את אוסטריה וחתם בפרנצווארוש. עד לסיום העונה הוא התקשה להשתלב בהרכב של המועדון, אך בעונת 2010/2011 הפך לשחקן מוביל במועדון כאשר כבש 16 שערים עד לסיום העונה. ב-26 בספטמבר 2010 הבקיע שלושער בניצחון 1:3 נגד ואשאש והפך למלטזי הראשון אי פעם שכובש שלושער מחוץ למדינה.

ביולי 2011 חתם באולימפיאקוס וולו היוונית. הוא ערך את הופעת הבכורה שלו במועדון ב-14 ביולי 2011 במסגרת מוקדמות הליגה האירופית. ב-28 ביולי 2011 הוא הבקיע את השער הראשון שלו בקבוצה נגד דיפרדנג' 03. לאחר שהמועדון חרג מכללי אופ"א, הוא הושעה מהמסגרות האירופיות והורד לליגה הרביעית בארצו ושמברי עזב את המועדון. ב-30 בספטמבר 2011 חתם בפאניוניוס.

ב-20 באוגוסט 2012 חתם באומוניה ניקוסיה הקפריסאית. את עונת 2013/2014 סיים כמלך שערי הקבוצה. ב-28 במאי 2014, חזר לגרמניה כאשר חתם בפ.ס.וו פרנקפורט. ב-5 בדצמבר 2014 חזר לאומוניה.

ביוני 2016 חתם לשנתיים בבואבישטה מליגת העל הפורטוגלית.

ב-12 ביוני 2017 שוחרר מבואבישטה וחתם לשנתיים באפולון לימסול.

ב-27 באוגוסט 2019 שמברי חתם בצ'נאיין מהסופר ליג ההודי.

ב-9 במרץ 2020, שמברי הודיע על פרישה מכדורגל.

### קריירה בינלאומית

ב-4 ביוני 2006 ערך את הופעת הבכורה שלו בנבחרת מלטה בהפסד 1:0 נגד יפן. ב-11 באוקטובר 2006 הבקיע את שני שערי הבכורה שלו בנבחרת שהעניקו לנבחרתו ניצחון 1:2 נגד הונגריה, ניצחון ראשון של הנבחרת לאחר 13 שנה ללא ניצחון.

תארים
-----

מרסשלוק
* ליגת העל המלטזית: 2007

תארים אישיים
* מלך השערים של ליגת העל הקפריסאית: 2013/2014

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **אנדרה שמברי** |

* פרופיל, באתר Transfermarkt
* פרופיל, באתר Fussballdaten.de (בגרמנית)
* פרופיל, באתר Soccerway
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu
* פרופיל המאמן, באתר Transfermarkt
**זיזף פירות דרמנורה** (שם מדעי: *Dermanura*) הוא סוג של עטלף קטן במשפחת הזיזפיים, הכולל 11 מינים החיים באזור הנאוטרופי של יבשת אמריקה. הסוג תואר במקור בשנת 1856 ולאחר מכן נחשב לתת-סוג בתוך הסוג זיזף פירות; בשנת 2004 מעמדו שודרג לסוג בפני עצמו בתום מחקר פילוגנטי ומורפולוגי שהוכר על ידי הרשימה האדומה של IUCN. אי לכך, בטקסונומיות ישנות סוג זה אינו מופיע. שמו המדעי (״עור בלי זנב״) מציין את העדר זנבו ונוכחות קרום תעופה אחורי מפותח.

תיאור
-----

זיזף פירות מאובק.
זיזף. פירות דרמנורה דומה במידה רבה לזיזף הפירות אך צבעוני וקטן יותר; הראש קצר יחסית ורחב, הגוף עגלגל והאוזניים משולשות, רחבות וקצרות. עיטור העלה האפי שלו עשוי להיות ארוך יותר וצורתו כזיז עבה מוקף בעלה. בחלק התחתון יש דיסקית מעוגלת. העיניים בינוניות והצפירים קצרצרים.

מידות הגוף של סוג זה קטנות משמעותית, ולרוב גודלו מהווה כמחצית מזיזף הפירות. כך למשל, אורך הראש והגוף בסביבות 40–58 מ"מ, אורך הזרועות 34–42 מ"מ והמשקל 8–24 גרם. הזנב נעדר וקרום התעופה האחורי רחב ומפותח. השפתיים עטויות בליטות ויבלות בגדלים שונים.

הפרווה של זיזף פירות דרמנורה צפופה וגסה. בניגוד לזיזף הפירות, אצל סוג זה מרבית המינים בהירים יותר בצבעם ורבגוניים יותר. הפרווה בצבע חום צהבהב, זהוב, בז', כתמתם אפרסק או חום אפרורי חיוור, אך מינים מסוימים עשויים להיות כהים יותר. הפסים הלבנים בפנים נוכחים אצל כל המינים בסוג, והם לרוב עבים וברורים יותר מהפסים של זיזפי הפירות. האוזניים והעיטור האפי גם הם עשויים להיות צהובים או כתומים לעיתים קרובות.

ביולוגיה
--------

זיזפי דרמנורה מצויים באמריקה הדרומית והמרכזית אך נעדרים מאזור הקריביים; שני מינים אנדמיים לאמריקה המרכזית, וטווח התפוצה שלהם מגיע עד לקצה האזור הנאוטרופי - במרחק לא רב מגבול ארצות הברית-מקסיקו (במדינות המקסיקניות: טמאוליפס ונואבו לאון). בית הגידול שלהם כולל רכסי הרים, סוואנות טרופיות, יערות גשם טרופיים, יערות יבשים, ביצות ושדות.

זיזפי דרמנורה פעילים בשעות הלילה ולנים במהלך היום במערות, עצי בננה או תחת אוהלים מאולתרים שיצרו מחיתוך חלקי של עלי אנתוריון. הם ניזונים בעיקר מפירות וקצת חרקים. מעבר לכך הביולוגיה שלהם דומה פחות או יותר לסוג זיזף הפירות.

מינים
-----

בסוג זה 11 מינים:

זיזף פירות גנומי.
* זיזף פירות אצטקי (*Dermanura azteca*)
* זיזף פירות טולטקי (*Dermanura tolteca*)
* זיזף פירות מאובק (*Dermanura phaeotis*)
* זיזף פירות רוזנברג (*Dermanura rosenbergi*)
* זיזף פירות כסוף (*Dermanura glauca*)
* זיזף פירות בוגוטי (*Dermanura bogotensis*)
* זיזף פירות אנדרסן (*Dermanura anderseni*)
* זיזף פירות ז'רווה (*Dermanura cinerea*)
* זיזף פירות תומאס (*Dermanura watsoni*)
* זיזף פירות מפוספס-פנים (*Dermanura rava*)
* זיזף פירות גנומי (*Dermanura gnoma*)

קישורים חיצוניים
----------------

* זיזף פירות דרמנורה, באתר ITIS (באנגלית)
* זיזף פירות דרמנורה, באתר NCBI (באנגלית)
* זיזף פירות דרמנורה, באתר GBIF (באנגלית)
**ויליאם פרי מרפי** (באנגלית: **William Parry Murphy**;‏ 6 בפברואר 1892 – 9 באוקטובר 1987) היה רופא אמריקאי שקיבל את פרס נובל לפיזיולוגיה או רפואה של שנת 1934 יחד עם ג'ורג' ריצ'רדס מיינוט וג'ורג' הויט ויפל על מחקרם שעסק בטיפול באנמיה מאקרוציטית (באופן ספציפי באנמיה ממארת).

ביוגרפיה
--------

מרפי נולד ב-6 בפברואר 1892 בסטווטון, ויסקונסין. הוא למד בבתי הספר הציבוריים של ויסקונסין ואורגון. הוא קיבל תואר ראשון מאוניברסיטת אורגון ב-1914. בשנת 1922 הוא סיים את לימודי הרפואה בבית הספר לרפואה של הרווארד.

ב-1924, מרפי חתך כלבים כדי להפוך אותם לאנמים, ואז נתן להם מאכלים שונים כדי לראות מה משפיע על אנמיה. הוא גילה כי בליעת כמויות גדולות של כבד מטפלת באנמיה הכי טוב. בעקבות זאת, מיינוט וויפל בודדו את החומרים הפעילים בכבד במטרה למצוא את החומר שמטפל באנמיה. ניסויים אלו הראו כי הברזל בכבד הוא האחראי לריפוי אנמיה שנגרמת מדימום. עוד לפני שהם סיימו את הניסויים שלהם כבר ניסו לתת כבד לאנשים עם אנמיה ממארת וראו שהכבד עוזר לטיפול באנמיה. החומר הפעיל שעוזר לאנמיה במקרה הזה, לא היה ברזל, אלא ויטמין B12. עוד לפני שנמצא החומר המדיוק שעוזר לטיפול באנמיה הממארת, הידיעה שכבד נא ותמציותיו עוזרים לטיפול באנמיה ממארת, שהייתה בעבר מחלה סופנית, הייתה התקדמות גדולה.

בשנת 1930 הוענק למרפי ולג'ורג' מיינוט פרס קמרון לטיפול של אוניברסיטת אדינבורו.

מרפי התחתן עם פרל הארייט אדמס ב-10 בספטמבר 1919, היא מתה ב-1980. היו להם שני ילדים: בן, ויליאם פ. מרפי ג'וניור, ובת, פריסילה אדמס.

בשנת 1951, השתתף מרפי בטקס הראשון של מפגש חתני פרס נובל של לינדאו, שנועד להפגיש מדענים צעירים עם זוכי פרס נובל.

קישורים חיצוניים
----------------

ויקישיתוף מדיה וקבצים בנושא **ויליאם פרי מרפי** בוויקישיתוף

* ויליאם פרי מרפי, באתר פרס נובל (באנגלית)
* מסמכי ויליאם פארי מרפי, 1906–1987 (כולל), 1919–1987. הספרייה הרפואית של הרווארד, ספריית הרפואה של פרנסיס א. קונטרוויי, המרכז להיסטוריה של הרפואה, בית הספר לרפואה של הרווארד
* ויליאם פרי מרפי, באתר אנציקלופדיה בריטניקה (באנגלית)

הערות שוליים
------------

1. 1 2  Murphy, William Parry at American National Biography website
2. ↑  The Nobel Prize in Physiology or Medicine 1934 at Nobel Prize website
3. ↑  Vintage Oregon: Happy Birthday to Nobel Prize winner from Oregon | OregonLive.com Retrieved 2018-11-26.
4. ↑  Murphy, William P. at SNAC website
5. ↑  "1st Lindau Nobel Laureate Meeting - Laureates". *www.mediatheque.lindau-nobel.org*. נבדק ב-2018-01-11.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987011508169105171
* GND: 1118267370
* ISNI: 0000 0000 5621 2556
* LCCN: no2021025583
* NKC: nlk20000079387
* SNAC: w6960fj7
* VIAF: 84790512
* WorldCat: viaf-84790512

 |
**פרויקט סטיב** הוא רשימה של מדענים בעלי השם הפרטי "סטיב" (והטיותיו-סטיבן, סטפן וכדומה), ש"תומכים באבולוציה". הפרויקט נוצר על ידי המרכז הלאומי לחינוך מדעי כפארודיה על עצומות בריאתניות כגון "מחלוקת מדעית עם דרוויניזם". השם "סטיב" נבחר כמחווה לסטיבן ג'יי גולד. מספר המדענים ברשימה, נכון ל-2019, הוא 1,441. מכיוון שלאחוז אחד מהאמריקאים קוראים סטיבן, המספר משקף בערך 100,000 מדענים שתומכים באבולוציה.

נוסח העצומה
-----------

> 
> אבולוציה היא עיקרון חיוני, המאחד של כל מדעי הביולוגיה. ראיות מדעיות תומכות באופן מכריע ברעיון שכל היצורים החיים חולקים אב קדמון משותף. אמנם יש ויכוחים לגיטימיים על דפוסי ותהליכי האבולוציה, אך אין ספק מדעי רציני כי האבולוציה התרחשה או כי הברירה הטבעית היא מנגנון מרכזי בהתרחשותה. אין זה ראוי מבחינה מדעית ובלתי אחראי מבחינה פדגוגית שפסבדו מדע הבריאתנות, כולל אך לא רק "התכנון התבוני", ייכנס לתכנית הלימודים של בתי הספר הציבוריים למדע של האומה שלנו.
> 
> 
> 
>

תגובות
------

ויליאם דמבסקי ממכון דיסקברי, שעל העצומה שלו הנקראת "מחלוקת מדעית עם דרוויניזם" חתמו, נכון ל-2007, שמונה אנשים בשם "סטיב", אמר כי:

> 
> אם פרויקט סטיב נועד להראות כי הרוב הניכר של הקהילה המדעית מקבלים את התפיסה הנטורליסטית של האבולוציה, אז המרכז הלאומי לחינוך מדעי (NCSE) יכל לחסוך את האנרגיות (שהשקיע בפרויקט), כי העובדה הזו מעולם לא הוטלה בספק. השאלה המעניינת יותר הייתה האם מדענים רציניים כלשהם דוחים את התפיסה הנטורליסטית של האבולוציה.
> 
> 
> 
>

קישורים חיצוניים
----------------

* פרויקט סטיב, באתר המרכז הלאומי לחינוך מדעי
* 17 בינואר 2014: פרויקט סטיב עבר את 1,300 החותמים, באתר המרכז הלאומי לחינוך מדעי

הערות שוליים
------------

1. ↑  NCSE Project Steve official webpage, National Center for Science Education, February 16, 2003
2. ↑  List of Steves, באתר הפרויקט.
3. ↑  *A Scientific Dissent from Darwinism*, Discovery Institute website
4. ↑  *Project Steve - Establishing the Obvious: A Response to the NCSE*, William Dembski, Center for Science and Culture, Discovery Institute, March 19, 2003.
**ארי (אריק) פינטו** (נולד ב-22 בדצמבר 1961) הוא מנהל ישראלי, יו"ר דירקטוריון אברא טכנולוגיות מידע. כיהן כמנכ"ל בנק הפועלים בשנים 2016–2019.

ביוגרפיה
--------

פינטו נולד במרוקו, עלה לארץ עם משפחתו בשנת 1964 ולמד והתחנך בכפר הנוער בן שמן שם קיבל את תעודת הבגרות. בגיל שנה חלה בפוליו וכתוצאה ממחלתו נותר משותק בשתי רגליו. פינטו התייתם מאמו בגיל 5 ומאביו בגיל 12.
בשנת 1978 קיבל את אות המתנדב הצעיר מנשיא המדינה יצחק נבון, במסגרת שנת הילד הבינלאומית.

בעל תעודת מאמן מוסמך בכדורסל ממכון וינגייט. בשנת 2007 מונה למאמן נבחרת ישראל בכדורסל בכיסאות גלגלים במקביל לעבודתו בבנק הפועלים, אותה החל בשנת 1980. בשנת 2008 התחרתה נבחרת הכדורסל, בהובלתו של פינטו, במשחקים הפאראלימפיים בבייג'ינג שם סיימה במקום השישי בעולם. הישג זה זיכה את פינטו בתואר "מאמן העשור" בקטגוריה הפראלימפית, כפי שנקבע על ידי משרד התרבות והספורט במסגרת חגיגות שנת ה-60 למדינת ישראל. בדצמבר 2020 מונה ליושב ראש המועצה הלאומית לספורט.

פינטו הוא בעל תואר ראשון במנהל עסקים ממכללת ניו אינגלנד ותואר שני במינהל ציבורי מאוניברסיטת קלארק.

שימש כחבר הנהלת בנק הפועלים שש שנים לפני שמונה לתפקיד המנכ"ל. בין תפקידיו האחרונים שימש כממלא מקום למנכ״ל, כממונה על החטיבה הקמעונאית וכ-COO האחראי על האסטרטגיה משאבים ותפעול. במהלך כהונתו כמנכ"ל בנק הפועלים ביסס את מעמדו של הבנק כמוסד הפיננסי המוביל בישראל.

באפריל 2019 הודיע פינטו כי לא יאריך את חוזה העסקתו בבנק הפועלים ויסיים את תפקידו כמנכ"ל בסוף השנה. ב-1 באוקטובר החליף אותו דב קוטלר.

בינואר 2020 הוא מונה לדירקטור בחברה ציבורית "בבילון", הקרויה כיום "אברא טכנולוגיות מידע".

פינטו הוא גם יו"ר דירקטוריון הילטופ, קרן השקעות במטבעות דיגיטליים.

באוגוסט 2023 נבחר לדירקטוריון בנק דיסקונט.

פינטו נשוי לרונית ולהם שני בנים.

קישורים חיצוניים
----------------

ויקישיתוף מדיה וקבצים בנושא **אריק פינטו** בוויקישיתוף
* אריק פינטו, ברשת החברתית LinkedIn
* גולן חזני, כלכליסט, מנכ"ל בנק הפועלים הבא - אריק פינטו, כיום מ"מ המנכ"ל, באתר ynet, 24 במאי 2016
* אתר למנויים בלבד מיכאל רוכוורגר, מנכ"ל בנק הפועלים הבא: אריק פינטו, באתר TheMarker‏, 24 במאי 2016
* יוסי הטוני, "ישראל איננה מדינה מונגשת ואסור להשלים עם זה", "אנשים ומחשבים", 20 במרץ 2017

הערות שוליים
------------

1. ↑  מנכ"ל בנק הפועלים, אריק פינטו, הודיע על סיום תפקידו, באתר ynet, 15 באפריל 2019
2. ↑  אתר למנויים בלבד TheMarker, התפקיד החדש: אריק פינטו מונה ליו"ר בבילון, באתר TheMarker‏, 9 בינואר 2020
3. ↑  עירית אבישר, ייבחר גם ליו"ר? אריק פינטו נבחר לדירקטוריון בנק דיסקונט, באתר כלכליסט, 16 באוגוסט 2023
**קונלייד לוצ'אנגה** (באנגלית: **Conlyde Luchanga**; נולד ב-11 במרץ 1997 בנדולה שבזמביה) הוא כדורגלן זמבי המשחק בעמדת החלוץ בקבוצת רד ארוס מליגת העל הזמבית ובנבחרת זמביה.

קריירת מועדונים
---------------

לוצ'אנגה החל את הקריירה המקצוענית שלו בפאור דינמוס מליגת העל הזמבית.

ב-6 בספטמבר 2016 חתם לוצ'אנגה בהפועל רעננה מליגת העל הישראלית. ב-18 בספטמבר ערך את הופעת הבכורה שלו במועדון, בהפסד 0–3 למכבי תל אביב במסגרת המחזור הרביעי בליגה לעונת 2016/2017. ב-5 בינואר 2017 הבקיע את שערו היחיד במדי המועדון, בניצחון 1–4 על מכבי אחי נצרת במסגרת סיבוב ח' של גביע המדינה לעונת 2016/2017. בסך הכל ערך שש הופעות ליגה במדי המועדון.

בהמשך שיחק לוצ'אנגה במועדונים לוסקה דינמוס ופורסט ריינג'רס מליגת העל הזמבית.

ב-21 ביוני 2022 חתם לוצ'אנגה ברד ארוס מליגת העל הזמבית.

קריירה בינלאומית
----------------

ב-17 באוקטובר 2015 ערך לוצ'אנגה את הופעת הבכורה שלו בנבחרת זמביה, בניצחון 0–3 על נבחרת מוזמביק במסגרת מוקדמות אליפות האומות האפריקאיות 2016. במשחק זה הבקיע את שער הבכורה שלו בנבחרת.

קישורים חיצוניים
----------------

* פרופיל, באתר Transfermarkt
* פרופיל, באתר Soccerway
* פרופיל, באתר National Football Teams
* פרופיל, באתר FootballDatabase.eu

הערות שוליים
------------

1. ↑  עינת הירש, ‏הושלם הסגל: קונלידה לוצ'נגה הצטרף לרעננה, באתר ערוץ הספורט, 6 בספטמבר 2016

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"קונלייד לוצ'אנגה"**.
**פרחי הרע** (בצרפתית: Les fleurs du mal) הוא ספר שירה של המשורר הצרפתי שארל בודלר. הספר יצא לאור לראשונה בשנת 1857 והיה יצירה בולטת בזרם הספרותי הצרפתי של ה"דֵקַדֵנס", המכונה אף זרם הסימבוליזם. בשירה שבספר בולטים נושאי הניוון והארוטיקה.

במהדורה המקורית הספר חולק לחמישה שערים נושאיים:

* מרה שחורה ואידיאל (צרפתית Spleen et Idéal)
* פרחי הרע (צרפתית Fleurs du mal)
* מרד (צרפתית Révolte)
* היין (צרפתית Le Vin)
* המוות (La Mort)

ההקדמה לספר, בה מהלל בודלר את השטן ומגנה את השעמום כגרוע בעינויים, מכניסה את הקורא לאווירתו של הספר ולנימה המלווה אותו לכל אורכו:

> 
> 
> Si le viol, le poison, le poignard, l'incendie,
> 
> 
> N'ont pas encore brodé de leurs plaisants dessins
> 
> 
> Le canevas banal de nos piteux destins,
> 
> 
> C'est que notre âme, hélas! n'est pas assez hardie.
> 
> 
> 
> אִם הַפִּגְיוֹן, הָאֹנֶס, הַדְּלֵקָה, הָרָעַל
> 
> 
> עֲדַיִן לֹא רָקְמוּ בְרִשׁוּמִים בְּדִיחִים
> 
> 
> מַסֶכֶת גּוֹרְלוֹתֵינוּ הָעֲלוּבִים-שׁכִיחִים –
> 
> 
> הֵן כִּי נַפְשֵׁנוּ עוֹד לֹא דַי בְּחֶצֶף תַּעַל!
> 
> 
> 
> — בודלר, פרחי הרע. מצרפתית: אליהו מייטוס
> 

הבית המסכם בשיר הפתיחה "פתח דבר" פונה בהתרסה ישירה לקורא

> 
> 
> C'est l'Ennui! —l'œil chargé d'un pleur involontaire,
> 
> 
> Il rêve d'échafauds en fumant son houka.
> 
> 
> Tu le connais, lecteur, ce monstre délicat,
> 
> 
> —Hypocrite lecteur,—mon semblable,—mon frère!
> 
> 
> 
> הֵן זֶה הַשִׁעֲמוּם! בְּעַל-כָּרְחוֹ דָּמוּעַ,
> 
> 
> עִם קְטֹרֶת-נַרְגִּילָה עַל גַּרְדּוֹמִים יַחְלֹם, -
> 
> 
> תִּפְלָץ עָדִין זֶה תַּכִּירוֹ, קוֹרְאִי, הַיּוֹם,
> 
> 
> אָחִי, שֶלִּי דוֹמֶה, אַתָּה, קוֹרֵא צָבוּעַ!
> 
> 
> 
> — בודלר, פרחי הרע. מצרפתית: אליהו מייטוס
> 

בודלר והמוציא לאור של הספר הועמדו לדין על ידי משטר הקיסרות השנייה בצרפת באשמת "עלבון להגינות הציבור". בודלר נידון לתשלום קנס של 300 פרנק. שישה מן השירים בספר צונזרו והוטל איסור פרסומם בצרפת. איסור זה נותר בתוקפו עד לשנת 1949. מצד שני, לאחר שקרא ביצירתו של בודלר, הכריז ויקטור הוגו כי בודלר יצר זעזוע מרתק בספרות. השיר "הברבור", המופיע בספר, מוקדש לוויקטור הוגו.

לאחר העמדתו לדין של בודלר, יצאה מהדורה שנייה של הספר בשנת 1861 שאליה התווספו 32 שירים חדשים והוצאו מן הספר ששת השירים שנאסרו לפרסום. השירים שהתווספו קובצו בשער השני לספר תחת השם "תמונות פריז".

בשנת 1868, לאחר מות בודלר, יצאה מהדורה שלישית של הספר עם הקדמה של תאופיל גוטייה (שלו הקדיש בודלר את הספר כולו). במהדורה זו נכללו אף מספר שירים חדשים שלא פורסמו במהדורות קודמות.

בעברית ראה הספר אור לראשונה בהוצאת י' צ'צ'יק בתרגום אליהו מייטוס, בשנת 1962. לאחר מכן יצא שוב בהוצאת "יבנה", בשנת 1975. בשנת 1997 יצא תרגום חדש של מבחר שירים מהספר, בהוצאת הקיבוץ המאוחד ובתרגום דורי מנור.

ראו גם
------

* פרחי הרע - מאור כהן שר בודלר

קישורים חיצוניים
----------------

ויקישיתוף מדיה וקבצים בנושא **פרחי הרע** בוויקישיתוף
* פרחי הרע - הספר במלואו בפרויקט גוטנברג
* אתר למנויים בלבד שיר הפתיחה של פרחי הרע, באתר הארץ, 6 בספטמבר 2013 תרגמו מצרפתית: ד"ר עירן דורפמן וניר רצ'קובסקי
* פרחי הרע, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007585866505171
* BnF: cb11947965f (data)
* GND: 4124613-5
* LCCN: nr99031081
* SUDOC: 027438198
* VIAF: 185427584
* WorldCat (עם VIAF): 185427584

 |
**Derwent Cumberland Pencil Company**, או בקיצור **Derwent**, היא חברה בריטית לייצור עפרונות וכלי כתיבה.

היסטוריה
--------

מפעל העפרונות הראשון באנגליה נוסד ב-1832 בצפון מערב האי, במחוז קאמבריה. בקאמבריה נתגלה עוד במאה ה-14 המצבור הגדול ביותר (נכון עד היום) של גרפיט טבעי. 

מפעל זה עבר מספר בעלים, עד שנוסד תחת השם Cumberland Pencil Conpany ב-1916. החברה הוסיפה את מותג עפרונות החובבים LakeLand ב-1930, ואחריו את מותג העפרונות הצבעוניים המקצועיים Derwent ב-1938. בשנת 2007 חגג מפעל Derwent את שנתו ה-175, כשתחום התמחותו העיקרי הוא עפרונות צבעוניים לאמנים.

מפעל Derwent המשיך להחליף ידיים, ונכון ל-2008 נמצא בבעלות Acco UK (המחזיקים במותג עפרונות השרטוט Rexel). כחלק מהחלפת בעלות זו, מפעל העפרונות בקאמבריה החל מייצר את סדרת עפרונות Rexel, ללא שינוי שם המותג.

המפעל מחזיק במוזיאון העפרונות של קאמברלנד (Cumberland Pencil Museum) בקנסוויק, קאמבריה, ובו מוצגים התפתחויות ייצור העפרונות במחוז מאז המאה ה-14.

על השם
------

שמות המותגים הראשונים של החברה התבססו על המיקום הגאוגרפי בו מצוי המפעל הראשי. Cumberland (תרגום מילולי **קאמברלנד**) הוא כינוי לאזור סובב מחוז קאמבריה, בה מבוססת החברה. באותו אזור מצוי גם הנהר דרוונט, הנשפך אל ומנקז את אגם דרוונט ואזור האגמים (LakeLand).

תקנים
-----

המפעל מייצר בתקן ISO 9001, מודל להבטחת איכות בתיכון (Design), פיתוח, ייצור, התקנה, מתן שירות ותחזוקה של המוצרים השונים. הדבר בין השאר מבטיח עקביות באיכות העפרונות ותכונותיהם, כגון הגוונים המסומנים. הניהול במפעל הוא על פי תקן נוסף, ISO 14001.

בנוסף, זכה המפעל בפרס סביבתי מאת ארגון BOSS (British Office Supplies and Services) במשך 11 שנים רצופות ובעוד מספר פרסים שוליים יותר, על תרומתו לסביבת עבודה בטוחה.

מוצרים
------

כיום (2008) Derwent מייצרת קו מוצרים רחב, הכולל עפרונות, עפרונות צבעוניים, גירי פסטל, עפרונות מסיסים במים, פנקסים ויומנים לאיור ועוד.

קו המוצרים העיקרי כולל:

|  |  |  |
| --- | --- | --- |
| * עפרונות מסיסים במים:
	+ Inktense
	+ Graphitint
	+ Watersoluble sketching
	+ Aquatone
	+ graphitone
	+ Watercolour
* עפרונות גרפיט:
	+ Sketching
	+ Rexel
	+ Graphic
 | * עפרונות צבעוניים:
	+ ColourSoft
	+ Artist
	+ Drawing
	+ Studio
	+ Pastel Pencils
* מקלות רישום:
	+ Graphite Blocks
	+ Charcoal Blocks
	+ Pastel Blocks
	+ Drawing Blocks
 | * פחם:
	+ Tinted Charcoal
	+ Charcoal Pencils
 |

בישראל
------

Derwent הוא אחד ממותגי העפרונות לאמנים הזמינים בישראל. מותגים מתחרים כגון Prismacolor האמריקאית אינם מיובאים לארץ, מה שמבליט את מעמדה של Derwent בשוק המצומצם באופן לא פרופורציוני. מתחרים אירופאים כגון Lyra ו-Faber-Castell הגרמניים, Caran d'Ache ועוד כוללים מספר קטן יותר של סוגי עפרונות זמינים. 

עם זאת, לא כל מוצרי החברה מיובאים לישראל: מותגים כגון Graphitint מעולם לא יובאו, ומותגים שבעבר יובאו כגון Studio כמעט ונעלמו מהשוק.

הערות שוליים
------------

1. ↑  ACCO Brands
2. ↑  Boss Federation
**Fueled By Ramen** היא חברת תקליטים אמריקאית שהוקמה בגיינסוויל שבפלורידה על ידי ג'ון ג'אניק וויני פיורלו. החברה, הממוקמת בניו יורק, היא חברת בת של וורנר מיוזיק גרופ.

היסטוריה
--------

ג'ון ג'אניק תכנן להקים את החברה בעודו תלמיד תיכון. מאוחר יותר, כשלמד באוניברסיטת פלורידה, הקים ג'אניק את החברה יחד עם המתופף והפזמונאי של הלהקה Less Than Jake, ויני פיורלו.

בשנת 1998 הוציאה חברת התקליטים את המיני-אלבום של הלהקה Jimmy Eat World. הדרישה לאלבום, שהיווה פריצת דרך לחברה וללהקה, הייתה גבוהה, ובאותה השנה חברת התקליטים הקימה את המשרדים הראשונים שלה בטמפה שבפלורידה. מאז הוציאה החברה מספר אלבומים, ביניהם האלבום *Take This to Your Grave* של הלהקה פול אאוט בוי, שזכה להצלחה והגיע למעמד זהב.

בשנת 2004 הציג פיט ונץ, הבסיסט של הלהקה פול אאוט בוי, את חברת התקליטים בפני הלהקה דה אקדמי איז... ששנה אחר כך הוציאה דרך החברה את אלבום הבכורה שלה, *Almost Here*. זמן קצר לאחר מכן ונץ וג'אניק הקימו יחד את חברת התקליטים Decaydance Records, דרכה יצאו מספר אלבומים בסגנונות שונים. בספטמבר 2005 הוציאו יחד שתי החברות את אלבום הבכורה של הלהקה פאניק! אט דה דיסקו, *A Fever You Can't Sweat Out*, שהגיע למעמד של פלטינה כפולה.

בשנת 2007 הקימה החברה משרד במנהטן, והוציאה את האלבום *Riot!*‎ של הלהקה פאראמור, שהגיע למעמד פלטינה. אלבומה השני של הלהקה פאניק! אט דה דיסקו, *Pretty. Odd.*‎, יצא גם הוא דרך חברה זו והגיע למקום השני במצעד האלבומים של ארצות הברית בילבורד 200 לאחר שמכר 139,000 עותקים בשבוע הראשון להוצאתו. בשנת 2009 יצא לאור אלבום האולפן השלישי של פאראמור, *Brand New Eyes*, שמכר 175,000 עותקים בשבוע הראשון להוצאתו והיה לאלבום שמכר הכי הרבה עותקים בשבוע הראשון להוצאתו בהיסטוריה של החברה.

אמנים
-----

### חתומים

* Against The Current
* Chef'Special
* Cobra Starship
* The Front Bottoms
* Ghost Town
* ג'ים קלאס הירוז
* נייט רוס
* Oh Honey
* פאניק! אט דה דיסקו
* פאראמור
* טרווי מקוי
* Twenty One Pilots
* Vinyl Theatre
* Young the Giant
* אול טיים לואו
* כריסי קוסטנזה

קישורים חיצוניים
----------------

ויקישיתוף מדיה וקבצים בנושא **Fueled by Ramen** בוויקישיתוף
* 

* אתר האינטרנט הרשמי של Fueled by Ramen (באנגלית)
* Fueled by Ramen, ברשת החברתית פייסבוק

* Fueled by Ramen, ברשת החברתית אקס (טוויטר)

* Fueled by Ramen, ברשת החברתית אינסטגרם

* Fueled by Ramen, סרטונים בערוץ היוטיוב

הערות שוליים
------------

1. ↑  Official Fueled By Ramen Biography

|  |  |
| --- | --- |
| בקרת זהויות עריכת הנתון בוויקינתונים | 
* LCCN: no2010094699
* MusicBrainz: fc79d7ba-5f25-4e15-be09-03614faf210c
* VIAF: 125910601
* WorldCat: lccn-no2010094699

 |